Mixel Aire

Mixel Aire Etxebarren —Xalbador II.a ezizenez ezaguna— (Urepele, Nafarroa Beherea, 1944ko maiatzaren 5a - 2025eko urtarrilaren 14a) bertsolaria izan zen.

Xalbador bertsolari ospetsuaren semea, ogibidez artzaina izan zen, aita bezala. 1976an Mari Michel Bertart-ekin ezkondu zen; hiru alaba izan zituzten, Miren, Amaia eta Paxkalin, euskal kantagintzako Aire Ahizpak hirukote ezaguna osatzen dutenak.

 Biografia 
1967an, 23 urte zituela egin zuen lehen plaza, Hazparnen hain zuzen, Xalbador aita, Mattin, Jon Lopategi eta Txomin Ezpondarekin.

Kalifornian bost urtez bizi izan zen, 1969tik 1974ra, artzain lanetan.

Euskal Herrira itzuli ostean, Mixel Aire Etxebarren Xalbador II.ak bat-bateko sariketa askotan parte hartu zuen, batik bat Nafarroako Bertsolari Txapelketan: 1980tik 1996ra bitartean hamazazpi aldiz lehiatu zen, eta finalera iritsi zen guztietan, baita hiru txapel jantzi ere (1980an, 1985ean eta 1988an). Lapurdi, Nafarroa Beherea eta Zuberoa batzen dituen Xilaba Bertsulari Xapelketan, berriz, bi aldiz aritu zen: 2008an eta 2010ean. Aipatutako txapelez gain, Zaldibiako I. Artxanberri eta Patxi Errota sarikoa jantzi zuen 1977an.

Bertso jarriak ere baditu ezagunak: esate baterako, "Ameriketan bakarrik" (1969); "Argia ta Ama"; "Agur Jaun Bikario Jenerala"; "Herri Urrats Senperen"; "Urepeletik doakigun jaun erretorrari"; "Euskaldunak Ameriketan"; "Manuel Alzugarai".

2010ean eszenatokiak utzi zituen.

 Txapelketak eta sariak
 Artxanberri eta Patxi Errota saria
 Txapeldun (1): 1977
 Nafarroako Bertsolari Txapelketa
 Txapeldun (3): 1980, 1985 eta 1988
 Txapeldunordea (1): 1984
 Hirugarrena (1): 1992
 Laugarrena (1): 1991
 Xilaba Bertsulari Xapelketa
 Finalaurrekoak (2): 2008 eta 2010
 Bertsolari Txapelketa Nagusia
 Final-laurdenak (4): 1980, 1986, 1989 eta 1993

 Erreferentziak 

 Kanpo estekak 
 Mixel Aire Euskal Kultur Erakundearen webgunean
 Mixel Aire Mintzoak Ipar Euskal Herriko ahozko memoria webgunean
 Mixel Aire Xalbador II BDB weborrian

Kategoria:Nafarroa Behereko bertsolariak
Kategoria:Urepeldarrak
Kategoria:Euskal Herriko artzainak